Publication: Magyar Közlöny
Issue: MK-1998-104 (Year: 1998, Number: 104)
Era: 1990-2004
Section: 5. Az 1991. évi LX. törvény 37. §-ának (2) bekezdése
Paragraph Index: 149

5. Az 1991. évi LX. törvény 37. §-ának (2) bekezdése értelmében a Magyar Nemzeti Bank által kibocsátott bankjegyeket a magyar törvényes pénznemben teljesítendő fizetéseknél mindenki köteles névértékben elfogadni. Magyar Nemzeti Bank Tájékoztató az Érdekegyeztető Tanács 1998. október 30-i és a november 3-i üléséről Az október 30-i ülés A napirendek tárgyalása előtt a munkaadói oldal bejelentette, hogy az oldalon helyet foglaló szervezetek, valamint a Stratégiai és Közszolgáltató Társaságok Országos Szövetsége által alakított munkaadói szövetség felvételét kérte az UNICE (az Ipari és Munkaadói Szövetségek Európai Uniója) tagjai sorába, s a felvételi eljárás első fordulóján már sikerrel túljutott. Ugyanakkor a munkavállalói oldal bejelentette, hogy az Európai Szakszervezeti Szövetség (amelynek 3 magyar szakszervezeti szövetség már tagja) tagjai sorába fogadta a Szakszervezetek Együttműködési Fórumát és az Autonóm Szakszervezetek Szövetségét. A kormányzati oldal előrelépésnek, az Európai Uniós csatlakozási tárgyalásokat elősegítő eseménynek tekinti e folyamatot. Az ülésen a szociális partnerek átadták a Kormánynak az EU—Magyar Konzultatív Vegyes Bizottság 1998. október 26-án, Budapesten megtartott 3. ülésének dokumentumát.

Source: https://magyarkozlony.hu/hivatalos-lapok/8fbad52c2d6431919a872974d4f12b63cea3e583/dokumentumok/571f62316a154b28836c3a5c9690c187fbd684b4/letoltes